... und no ebbas nuies  D´rweil doa hoat in England diebe  oiner mit Dampf d´Maschin a´triebe.  S´hoat it lang dauret und au b´eis  sind d´Zügle g´fahre auf´m Gleis.  Es isch zwar eascht recht langsam gange  Doch hoat a nuie Zeit a´g´fange.    Füar´s Allgäu doamols hoat zum Leabe  dear Flachs koim meß a Zukunft geabe.  D´ Maschine hand viel schneller g´wobe  D´Hoffnung auf Arbat isch zerschtobe.  S´scheanschte Schtuck Stoff im Keller dunde  hoat selten meh an Käufer g´funde.    "So goaht´s it weit´r " hoat´r g´sagt  d´r Hirnbein Karl - und er hoat´s packt  im Allgäu ebbas ei´zumführe  mit deam dia Leit  au kennet schpüara  daß si ihr Schaffe wied´r lohnt  füar jed´n, dear im Allgäu wohnt.    Ma hoat jetzt guates Braunvieh zücht´,  viel Vieh hoat jed´n Bauer g´richt  und d´ Milch, im Allgäu s´ weiße Gold  hoat ma vo alle Hef´ ietz g´holt,  g´lobt hoat ma´s Allgäu weit und breit  als Käs- und Milchland seit dear Zeit.    Noa sind au d´ Fremde z´eis herkomme,  daß ´s schneller goaht, hand´s Zügle g´nomme  und z´ Pfronte, z´ Oberschdorf und z´  Füasse  hoasch kenne Nordlichter begrüaße.  Ma hoat se Sammerfrischler g´höiße  und eisre Pferd, Küh und au d´Goiße,  dia hand´ ne g´falle - und au d´ Tracht,  hoat an reacht guate Ei´druck g´macht!  Bald drauf na hoat ma´n müasse zeige  wia ma kennt schnell auf d´ Bearg naufschteige!    Weag hoat´s ja doamols it viel geabe,  doch daß au koiner dappt d´rneabe,  sind d´Füahrer mit de Gäscht loszoge  und hand se a´gseilt, g´schützt und g´schobe.    Doch ganz an b´sondre Dienscht am Kunde,  dean hoat d´r Gascht am Grinte g´funde,  füar dean, dem z´ aschtrengend dear Schport  hoat´s det an Maultier - Bearg - Transchport.    Au des ´m Himbein sei Idee!  Und no d´rzua baut er auf d´ Höh´,  damit noach all deane Schtrapaze  d´ Leit au in Ruah det kennet raschte:  An Berggaschthof ! Noa sind dia Schtunde  D´r A´schtrengung mit Freid v´rbunde.    Doch au des Vieh krieagt Heheluft  und  g´sund´n, frisch´n Gräserduft,  denn wenn ma´s ka de Leit a´roate  noa weard´s de Viech´r au it schade.  Alphütte sind ietz auf´baut woare  und d´Almwirtschaft hoatma gebore!  Und aus deam guate Bergesfuatt´r  Gibt´s Bergkäs, Milch und au an Butt´r.    Seit deam sind hundert Joahr v´rgange,  mit Bahne ka´sch zum Gipf´l g´lange  doch loaß d´r´s Loffe it v´rdrieße,  gang z´Fuaß nauf, dua d´ Natur genieße.    Und luag vo dob ra auf dei Land,  doa isch a Fluß, er ziagt sei Band,  doa sind dia Derf´r, Wäld´r, Wiese,  daa sigsch dia kloine Bächle fliaße,  doa leichtet d´Bluame, läutet d´Glocke !  Komm loaß d´r Zeit, bleib amoal hocke,  frei di an deam, was d´ all´s doa sigsch  und denk dra, daß ´s dei Hoimat isch.